# Ruža Jozić - Gimnazija Sesvete

# IZRADA REFERATA

**Referirati, znači**  usmeno ili pismeno predavati, izjaviti; izlagati neki sadržaj

referare (lat.) = javno predavanje; pismeni izvještaj; izlaganje biti nekog pitanja

# Kako učenici dolaze do informacija o zadanoj temi?

1. **Učenik traži pomoć svog nastavnika mentora.**
2. **Učenik traži potrebne informacije za svoj rad**: trži u knjižnici; pretražuje Internet – čita, proučava građu, razmišlja o pročitanom.
3. **Izrađuje bilješke** - zabilježi važne tekstove i podatke, ne zaboravi zabilježiti podatke o izvorima koje si koristio u prikupljanju informacija.
4. **Sređuje bilješke** – pročitaj ih, razmisli o zabilježenom, poveži svojim mislima, primjedbama, komentarima, spoznajama, znanjima i oblikuj ih u povezani tekst.

# ELEMENTI za izradu referata:

* izaberi među bilješkama važne, bitne, neizostavne podatke i informacije za svoju temu
* donesi odluku o kompoziciji rada– u kojem ćeš dijelu referata što iznijeti – **nemoj samo primjenjivati metodu *copy - paste!***
* odredi što ćeš iz proučenog gradiva PREPRIČATI svojim riječima primjerenim temi o kojoj pišeš, parafrazirati, a što ćeš CITIRATI, dakle doslovno prepisati i to naznačiti u svom tekstu i radu, navesti točan izvor i mjesto otkuda si preuzeo podatak, tekst i sl.

**ŠTO JE REFERAT ?**

* to je samostalni učenički rad o zadanoj temi
* izlaganje bitnih činjenica o nekom pitanju ili temi
* referat je pismeni izvještaj o nekoj temi koju učenik obrađuje
* referat je i javno izlaganje ili izvještaj na zadanu temu
* učenički referat je mini-istraživački rad učenika o zadanoj temi , uz upotrebu svih dostupnih izvora informacija u školskoj knjižnici, na Internetu i sl.

**SVRHA I CILJ IZRADE REFERATA**

* naučiti kako se radi istraživački rad u knjižnici
* naučiti istražiti različite izvore znanja i informacija
* naučiti od nepoznatoga doći do nečega što možemo predstaviti i drugima
* biti u stanju istražiti i samostalno obraditi zadanu temu

**STRUKTURA I KOMPOZICIJA REFERATA**

1. **UVOD** – obavezni dio svakoga rada, obuhvaća od pola do jedne cijele stranice teksta
2. **SADRŽAJ** - istaknuti važna poglavlja rada, s pripadajućim stranicama na kojima neki dio rada počinje
3. **RAZRADA TEME - središnji dio rada** (može imati više poglavlja i potpoglavlja, ovisno o širini teme 5-10, ili više stranica teksta, po potrebi); sveobuhvatno obrađena tema s istaknutim poglavljima.
4. **ZAKLJUČAK –** zaključne misli ili poruke na kraju rada, obuhvaća najviše pola do jedne stranice teksta
5. **BIBLIOGRAFIJA** ( popis korištene literature i svih izvora ) – bibliografija se ispisuje po bibliografskim pravilima i uključuje navođenje potrebnih podataka o korištenim izvorima, a to su: **Prezime, ime autora . Naziv knjige, Nakladnik, Mjesto izdanja, godina izdanja.** Ako je učenik koristio članke iz časopisa ili preuzeo materijale s Interneta, dužan je navesti i te izvore**. CITIRANJE –** doslovno prepisivanje nečijih riječi, teksta ili većih dijelova teksta; materijal koji smo koristili za vlastite radove, s navođenjem detalja, kako bismo mogli taj izvor ili publikaciju pouzdano identificirati. Citat je u radu potrebno istaknuti znacima navoda („ „), označiti rednim brojem, a na dnu stranice navesti izvor i stranicu na kojoj se nalazi citirani tekst. **Izbjegavati PLAGIJAT i krađu tuđih stavova, misli, zaključaka i rečenica!**
6. **PRILOZI ILI DODACI** – to su geografske ili povijesne karte, crteži, slike, fotokopije dokumenata, tabele, grafikoni, umjetničke slike i sl.

**Oblikovanje referata:**

* Papir A4 formata, margine na 2,5 cm sa svih stranica; umetnite broj stranica na dnu (u sredini ili desno), radi lakšeg snalaženja u čitanju rada.
* Naslovna stranica sadrži: zaglavlje (podaci o školi), razredu, predmetu, temi (istaknut naslov rada), mentoru i učeniku, mjesto i vrijeme izrade.

Informacije koje se nalaze u knjižnici ili na mrežnim stranicama same po sebi nisu dovoljne za stjecanje informacijske pismenosti. Informacijsku pismenost ne postižemo bogatstvom informacija iz raznih izvora, nego kritičkim pristupom, logičkim razvijanjem teme ili problema kojeg obrađujemo. Zato nemojte u dostupnosti mnoštva informacija primijeniti samo način copy/paste i preuzimati nečije, možda i netočne i neprovjerene informacije, tvrdnje i podatke. Svakoj informaciji pristupite kritički, s osvrtom, provjerom u nekom drugom izvoru i publikaciji. Copy/paste kulturu potrebno je zamijeniti kreativnim rješavanjem problema i istraživačkim učenjem kojim učenici prikupljaju, analiziraju, uspoređuju, vrednuju, zaključuju te tako stvaraju novo znanje i donose svoje zaključke.